Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

Odhad dopadov na verejné financie

Navrhovaný materiál  „Návrh koncepcie vytvorenia siete jednotných kontaktných miest (ďalej len „JKM“) na Slovensku“ predpokladá vplyv na verejné financie, ktoré si MV SR uplatní na základe záverov z rozporového konania na úrovni ministrov v návrhu rozpočtu na rok 2007, a ktoré bude kvantifikovať v návrhu novely živnostenského zákona.

Pri vyčísľovaní dopadu na verejné financie sa treba zamerať na náklady spojené so  založením a prevádzkovaním JKM. Ich založenie na báze sústavy existujúcich orgánov štátnej správy v živnostenskom podnikaní značne znižuje výdavky. Úlohy sa budú zabezpečovať v súčasných prevádzkových priestoroch obvodných (živnostenských) úradov, preto sa s nákladmi na prenájom alebo vybudovanie priestorov neuvažuje. 

Pri zakladaní, určovaní ich počtu, počtu zamestnancov sa bude vychádzať z úloh , ktoré majú JKM (pre osoby EÚ/EHS ) zabezpečovať. Ich založenie na báze sústavy existujúcich orgánov štátnej správy v živnostenskom podnikaní je z hľadiska nákladov na založenie a prevádzkovanie najracionálnejším riešením. Za výkonnú časť JKM zodpovedá MV SR, ktorá bude inštitucionálne zabezpečená prostredníctvom siete živnostenských úradov.

V súčasnosti sa predpokladá, že na obvodných úradoch - úsekoch živnostenského podnikania dôjde k nárastu zamestnancov v štátnej službe o 16 osôb (pre osoby EÚ/EHS a iné formy podnikania k 01.07.2007), čo bude predstavovať ročný nárast nákladov z hľadiska rozpočtovej klasifikácie - 610,620  o 2,4 mil. Sk,  630  o 0,65 mil. Sk. Prvotné vybavenie pracovísk výpočtovou a kancelárskou technikou predstavuje jednorázový nárast nákladov zo štátneho rozpočtu 0,8 mil. Sk, prepojenie sietí v bode centrálnej správy dátového fondu          so zriadením liniek s príslušnými prevádzkovými kapacitami predstavuje jednorázový nárast nákladov zo štátneho rozpočtu 6 mil. Sk. Zvýšenie prenosových kapacít o cca 150 % pri zachovaní existujúcej doby odozvy predstavuje ročný nárast nákladov zo štátneho rozpočtu o 12 mil. Sk.  

Obdobne sa predpokladá, že zvýšenie výšenie zamestnancov v štátnej službe o uvažovaných 45 osôb (pre osoby SR k 01.07.2007) bude predstavovať ročný nárast nákladov z hľadiska rozpočtovej klasifikácie - 610,620 o 6,74 mil. Sk, ročný nárast nákladov – 630 o 1,8 mil. Sk.  Prvotné vybavenie pracovísk výpočtovou a kancelárskou technikou sa očakáva v jednorázovom objeme 2,25 mil. Sk.
 
Dobudovanie komunikačných sietí, ktoré zabezpečí vyšší stupeň záväznosti (elektronický podpis), nemôže byť súčasťou jednotlivých projektov, ale koncepčného riešenia elektronizácie orgánov verejnej správy.  

Zvýšenie výdavkov štátneho rozpočtu
rok/v mil. Sk	2006	2007	2008	2009	
Kapitola MV SR 	0	32,59	35,17	35,17	
		Z toho: 
610, 620: 9,14  	Z toho: 
 610, 620: 18,27	Z toho:
610, 620: 18,27	
		630:        23,45	  630:         16,9	    630:         16.9	

Podľa rozpočtovej klasifikácie:
610, 620 – mzdy, platy, služobné príjmy, ost.osob.vyrovnania, poistné a príspevok do poisťovní
630 – tovary a služby
Odhad dopadov na obyvateľov a hospodárenie podnikateľskej sféry a iných právnických osôb

Materiál predpokladá pozitívny dopad na obyvateľov, hospodárenie podnikateľskej sféry a zvyšovanie konkurencieschopnosti krajiny najmä prostredníctvom strategickej priority - otváranie európskeho trhu so službami, zabezpečenie efektívnej transpozície práva EÚ a odstraňovanie legislatívnych a administratívnych prekážok voľnému pohybu služieb.
V sekundárnej rovine sa predpokladá pozitívny dopad na časť zahraničných recipientov, ktorá môže byť prostredníctvom liberalizácie služieb a kvalitnej prezentácie Slovenskej republiky v zahraničí motivovaná k tomu, aby prostredníctvom vytvorenia právneho rámca bola zabezpečená možnosť založiť si podnik na Slovensku v rámci jednotného európskeho trhu.  

Odhad dopadov na životné prostredie

Predložený materiál nebude mať negatívny dopad na životné prostredie na miestnej, regionálnej a celoslovenskej úrovni. V materiáli je strategický cieľ definovaný nasledovne: zabezpečiť dlhodobú konkurencieschopnosť krajiny, zdravé podnikateľské prostredie motivujúce k podnikaniu. Realizácia návrhu na zriadenie a prevádzku JKM v rámci obvodných (živnostenských) úradov  nepredpokladá vplyv na životné prostredie.

Odhad dopadov na zamestnanosť

Rozšírenie pôsobnosti vybraných živnostenských úradov v sídlach krajských úradov o plnenie úloh JKM voči osobám EÚ/EHS a tuzemským osobám vyvolá nepatrný dopad na počty pracovníkov živnostenských úradov. Väčšinu úloh JKM už živnostenské úrady zabezpečujú aj za dnešného právneho stavu. Predpokladá sa prijatie jedného pracovníka na každom z navrhovaných úradov, ktorý sa bude zameriavať na subjekty  zaujímajúce sa o živnostenské podnikanie. Rovnaké zvýšenie počtu pracovníkov sa navrhuje pre zabezpečovanie činnosti JKM voči subjektom z EÚ/EHS etablujúcim sa v činnostiach mimo právneho režimu živnostenského zákona. 
Pracovníci zabezpečujúci služby JKM subjektom z teritória EÚ/EHP a tuzemským osobám, ktorých bude celkovo 61, budú organizačne začlenení v odboroch živnostenského podnikania v postavení špecializovaného referátu pre danú oblasť.  
Realizácia návrhu nepredpokladá negatívny vplyv na zamestnanosť. Racionálnym riešením je optimálne zvýšenie zamestnancov v štátnej službe o uvažovaných 61 osôb, pričom sekundárnym vplyvom je zjednodušenie podnikania prostredníctvom vytvorenia právneho rámca, ktorý zabezpečí slobodu etablovať sa (založiť si podnik, zriadiť prevádzku) a voľný pohyb služieb a voľný pohyb osôb, čo prispeje k vytváraniu nových pracovných miest v tomto sektore.

Analýza vplyvov na podnikateľské prostredie

Realizácia návrhu koncepcie vytvorenia siete JKM nebude zakladať nároky na zbytočné administratívne záťaže ovplyvňujúce podnikateľské prostredie. Práve naopak, JKM zjednodušia administratívne procedúry nielen domácim podnikateľským subjektom, ale aj príslušníkom z iných členských štátov, ktorí majú záujem etablovať sa v inom členskom štáte. Pôjde predovšetkým o zjednodušenie a zefektívnenie administratívnych postupov pri začatí podnikania, ale aj počas jeho trvania, zjednotenie postupov, odstránenie všetkých diskriminačných bariér sústredením vybavenia čo najväčšieho počtu formalít pre podnikanie do jedného centra. 

Štúdia vypracovaná v ČR, kde existuje porovnateľný právny rámec so SR uvádza zníženie administratívnej náročnosti vyjadrenej v hodinách strávenej na ceste do úradov a pri vlastnom vybavovaní z 11 hodín na 3 hodiny. Ide o zníženie administratívnych, ale aj finančných   nákladov u začínajúceho podnikateľa. Zníženie bude spočívať v možnosti podnikateľa vybaviť si všetky formality súvisiace so začatím podnikania na jednom mieste, s uvedením určitých údajov a predložením niektorých dokladov len raz, pričom nemusí osobitne oznamovať údaje a doručovať doklady opakovane na iných inštitúciách, ktoré to vyžadujú. Toto im zabezpečí JKM.

Cieľové riešenie si vyžiada rokovania, ktoré vyústia do prípravy legislatívnych úprav viacerých zákonov, z čoho vyplýva ďalšie pozitívum a snaha štátov EÚ o zjednodušovanie legislatívy za účelom jasných regulačných pravidiel prístupných pre širokú verejnosť.